Hrvatski jezik (23. travnja 2020.)

**Pisani stvaralački rad – primjena znanja o obilježjima lirske pjesme (zadatak za ocjenu)**

ROK ZA IZVRŠAVANJE ZADATKA: ponedjeljak (27. 4.), do 12 sati

Zadatak i smjernice u njegovu izvršavanju:

* Umjesto klasične pisane provjere, ocjenu iz književnosti dobit ćete na temelju pisane vježbe u kojoj ćete biti pjesnici, ali i dobri poznavatelji obilježja lirike.
* **Vaš je zadatak napisati lirsku pjesmu prema smjernicama koje vam zadajem:**
* S obzirom na njezinu temu, vaša pjesma treba biti lirska misaona pjesma. Sami izaberite jedan od ponuđenih motiva (ili više njih, a možete ih iskoristiti i sve) o kojima će lirski subjekt iznositi svoje misli: život, smrt, čovjek, usamljenost, sreća, izdaja, prijatelj, ljubav, prolaznost.
* Naslov pjesme osmislite i napišite prije ili poslije pisanja pjesme (s obzirom na to kakva vam bude inspiracija). Nemojte zaboraviti napisati i autora pjesme, dakle svoje ime i prezime.
* S obzirom na građu pjesme vaša će pjesma biti sonet.
* Izaberite sami hoćete li pjesmu pisati vezanim ili slobodnim stihom.
* U pjesmi morate upotrijebiti i: svih pet pjesničkih slika, epitete, barem jednu metaforu, jednu hiperbolu, jednu gradaciju, barem dvije elipse, jedno retoričko pitanje i barem jednu personifikaciju.
* **Učenici koji nastavu pohađaju uz prilagodbu sadržaja imaju sličan, ali malo jednostavniji zadatak. Ti će učenici detaljne upute za izvršavanje zadatka dobiti privatnom porukom na yammer.**

Kao što vidite, u ovoj pisanoj vježbi morat ćete primijeniti sve svoje znanje koje posjedujete o književnosti, točnije o književnom rodu koji zovemo lirika. Dakle, morat ćete se uzdati samo u sebe, svoje znanje i razumijevanje, kreativnost i sposobnosti. Imam povjerenja u vas da ćete ovu vježbu samostalno odraditi, bez pomoći sa strane, a osim toga, jako dobro poznajem vas i vaš stil pisanja. ☺

**Vaša lirska pjesma bit će vrednovana na temelju toga** koliko navedenih smjernica/sastavnica uspješno upotrijebite u njoj. Za ocjenu odličan potrebno je sve zadane sastavnice uklopiti u pjesmu. Ne morate biti vrhunski pjesnici da biste ovaj zadatak uspješno odradili, važno je da u svom radu iskoristite ono što vam je zadano. (Time pokazujete koliko razumijete gradivo iz književnosti koje smo počeli učiti još u 5. razredu.) Negativnu ocjenu neće dobiti nitko tko napiše misaonu pjesmu i cijelu ju napiše u obliku soneta te upotrijebi barem još dvije sastavnice od onih koje su zadane. Ako uopće ne pošaljete svoj rad do zadanog roka ili u radu ne bude iskorištena nijedna zadana sastavnica, smatrat ću da zadatak niste izvršili, iz čega proizlazi negativna ocjena iz književnosti.